*Jézus így szólt: „Vegyétek el a követ.” Márta, az elhunyt testvére így szólt hozzá: „Uram, már szaga van, hiszen negyednapos.” (Jn 11,39)*

Márta megmaradt az átlagos hétköznapok szintjén. Döbbenettel hallja Jézus felhívását, ilyet nem szokás tenni. A szokás megtörésének pedig következményei vannak, ebben a történetben határozottan pozitív végeredménnyel.

Az eltelt napok száma is fontos. Egy zsidó hagyomány szerint az elhunyt lelke három napig a test körül van, csak azután távozik véglegesen el. Ezt a hagyományt Márta nagy valószínűséggel ismerte, ezért is tiltakozott többek között. Ha itt lettél volna, ha korábban ideérsz talán még lett volna remény, de ma már, negyednaposan… persze ez csak feltételezés.

Érdekes, itt az emberek feladata volt az elválasztó kő félretolása. Jelképesen azt láthatjuk: nekünk, embereknek is van tennivalónk abban, hogy Jézus, azaz az Élet jelenlétében a változás bekövetkezzen. Az akadályt el kell venni (pl. hitetlenség) és Jézus jelenléte hatni fog. Ma is működik! *Vadon Gyula*